לא הצטיין בתפקידו: לוחם ביחידת הקומנדו הימי של חמאס בעזה מת לאחר שטבע. הזרוע הצבאית של חמאס, גדודי עז א-דין אל-קסאם, הודיעה כי הבוקר (א') מת אחד מאנשי היחידה כתוצאה מטביעה בעת אימון מול חופי בית להיא בצפון רצועת עזה.

הלוחם הלא-יוצלח

הלוויית לוחם הקומנדו הימי שטבע

הלוחם הוא סחר נביל אל-בחרי, בן 27 מבית להיא. כדי לחזק עוד יותר את האבסורד כאן, פירוש השם אל-בחרי בשפה הערבית הוא "ימי".

מלבד הלוחם הלא מיומן הזה, בצה"ל מעריכים כי יחידת הקומנדו הימי של חמאס מאומנת היטב ומצוידת בציוד המתקדם שיש. לפי הערכות צה"ל, ביחידה הפיקו לקחים מאז התקרית בזיקים במבצע צוק איתן וכבר מתכננים את הפיגוע הבא מהים.

בשנה האחרונה היחידה הכפילה את כוחה ומונה עשרות רבות של לוחמים מאומנים, צעירים וחדורי מוטיבציה לנצל את האספקט התת-ימי לפיגוע אסטרטגי בישראל במלחמה הבאה ברצועה.

ההכשרה הבסיסית נמשכת על בסיס תורת לחימה מוסדרת, שלא יהיה סביר להניח שלקחיה הופקו מתקרית זיקים. ההנחה הרווחת במערכת הביטחון היא שחמאס יפעיל שוב את כוחות יחידת הקומנדו שלו במלחמה הבאה, הפעם באופן מוצלח ויעיל יותר, בין היתר באמצעות צלילה והגעה לארובות תחנת הכוח שבדרום אשקלון, מרחק של ארבעה קילומטרים בלבד בקוי אווירי מצפון הרצועה – טווח שצוללני חמאס עם ציוד הצלילה המתקדם שנתפס על גופות המחבלים בחוף זיקים יכולים בהחלט לצלוח, ובחשאי.

אופציה אחרת מדברת על צלילה למרחב שבין אשקלון לאשדוד, עלייה שקטה לחוף ושיגור טילים מהקרקע לעבר אוניית סחר שמגיעה לעגון בנמל אשדוד. פעולה שכזו תוביל לשיתוק הסחר הימי עם ישראל לתקופת הלחימה. לפי ההערכות, ישתתפו בה לוחמים רבים ותלווה אליהם גם אש הסחה כבדה למרחב צפון עוטף עזה על ידי ירי מסיבי של פצמ"רים ורקטות קסאם קצרות טווח – אלמנט שלא היה קיים בפעולת זיקים. בחמאס ינצלו גם הפעם יתרון בסיסי שיש לתווך התת-ימי על פני מנהרות התקיפה. בניגוד למרחב התת-קרקעי, שלו יש פתח יציאה אחד או שניים, מהים ניתן לצאת לעבר החוף בכל נקודה שבה הכוח יחפוץ, מה שיקשה על אמצעי התצפית של צה"ל לזהות ולסרוק רצועות שטח נרחבות.